ကိုကိုလွင်

ဦးကိုကိုလွင် (၁၉၆၁ ဖွား) သည်  စွမ်းအင်ဝန်ကြီးဌာန ၏ ပြည်ထောင်စုဝန်ကြီး ဖြစ်သည်။ ထိုတာဝန်မတိုင်မီက သူသည်  တပ်မတော် ကာကွယ်ရေးပစ္စည်းထုတ်လုပ်ရေးအရာရှိချုပ်ရုံး၏ ဒုတိယကာကွယ်ရေးပစ္စည်းထုတ်လုပ်ရေးအရာရှိချုပ်ဖြစ်ခဲ့သည်။

 ငယ်ဘဝ 
၁၉၆၁ ခုနှစ် တွင် ပဲခူးတိုင်းဒေသကြီး၊ပန်းတောင်းမြို့နယ် တွင် အဖ ဦးဝင်းလွင်၊အမိ ဒေါ်ခင်အေးလှိုင် တို့မှ မွေးဖွားခဲ့သည်။ငယ်စဥ်ဘဝ ပညာရေးကို မွေးရပ်ဇာတိတွင် ဖြတ်သန်းခဲ့ပြီး၊ ၁၉၇၈ ခုနှစ် တွင် ဆယ်တန်းအောင်မြင်ခဲ့သည်.

 စစ်မှုထမ်းဘဝ 
ဦးကိုကိုလွင်သည် ရန်ကုန်စက်မှုတက္ကသိုလ်ကျောင်းဆင်းတစ်ဦးဖြစ်သည်။၁၉၈၄ ခုနှစ် တွင်  အင်ဂျင်နီယာဘွဲ့(စက်မှု) ရရှိပြီးနောက်၊၁၉၈၅ ခုနှစ်တွင်  ဗိုလ်လောင်းသင်တန်းအမှတ်စဉ်(၇၁)သို့ တက်ရောက်သည်။

၁၉၈၆ ခုနှစ်တွင် ဒုတိယဗိုလ်(အလုပ်ရုံခွဲမှူး)ဖြင့်  စစ်မှုစထမ်းသည်။သူ၏ စစ်မှုထမ်းကာလသည် နှစ် ၃၀ကျော် ရှိသည်။၎င်းသည် တိုက်ကြီးအခြေစိုက် ကပစ ၁၁ စက်ရုံမှူး၊ နေပြည်တော် ကာကွယ်ရေးပစ္စည်းထုတ်လုပ်ရေးအရာရှိချုပ်ရုံး ဌာနကြီးမှူး အစရှိသည့် တာဝန်များထမ်းဆောင်ပြီးနောက် ၂၀၁၆ ခုနှစ်တွင် ကာကွယ်ရေးပစ္စည်းထုတ်လုပ်ရေးအရာရှိချုပ်ရုံး၏ ဒုတိယကာကွယ်ရေးပစ္စည်းထုတ်လုပ်ရေးအရာရှိချုပ်ဖြစ်လာခဲ့သည်။

ထိုတာဝန်ကို ၂၀၂၃ခုနှစ် ဩဂုတ်လ ၃ရက်နေ့ မတိုင်မီအထိ ဗိုလ်ချုပ်အဆင့်ဖြင့်  နောက်ဆုံးထမ်းဆောင်ကာ အငြိမ်းစားယူသည်။သူသည် ဗိုလ်ချုပ်မှူးကြီး မင်းအောင်လှိုင် နှင့် နီးကပ်သော ဆက်ဆံရေးရှိသူဖြစ်သည်။ နေပြည်တော်  မာရဝိဇယဘုရား တည်ဆောက်ရေးလုပ်ငန်းတွင်  ဦးဆောင်တည်ဆောက်ပေးခဲ့သူများထဲတွင် ၎င်းလည်း ပါဝင်သည်။

 ပြည်ထောင်စုဝန်ကြီး 
သူ့ကို နိုင်ငံတော်စီမံအုပ်ချုပ်ရေးကောင်စီက ၂၀၂၃ ဩဂုတ် ၃ ရက်တွင် စွမ်းအင်ဝန်ကြီးဌာန၏ ပြည်ထောင်စုဝန်ကြီး အဖြစ် ခန့်အပ်တာဝန်ပေးသည်။ 

၂၀၂၅ ခုနှစ်၊ ဇူလိုင်လ ၃၁ ရက်နေ့တွင် နိုင်ငံတော်စီမံအုပ်ချုပ်ရေးကောင်စီကို ဖျက်သိမ်းပြီး အသစ်ဖွဲ့စည်းလိုက်သော ဦးညိုစောအစိုးရတွင် စွမ်းအင်ဝန်ကြီး ရာထူးကို ဆက်လက် ခန့်အပ်ခံရသည်။ 

 ဂုဏ်ပြုခံရခြင်း 
သူ့ကို ၂၀၁၆ ခုနှစ် မတ်လ ၁ရက်နေ့တွင် နိုင်ငံတော်သမ္မတရုံးက အမိန့်ကြော်ငြာစာအမှတ် ၂၄ /၂၀၁၆ ဖြင့် ဇေယျကျော်ထင်ဘွဲ့ ချီးမြှင့်သည်။ 

ယင်းအပြင် နိုင်ငံတော်စီမံအုပ်ချုပ်ရေးကောင်စီဥက္ကဋ္ဌ မင်းအောင်လှိုင်က အမိန့်ကြော်ငြာစာအမှတ်  ၁၂၅ /၂၀၂၃ ဖြင့်  ၂၀၂၃ ခုနှစ် ၊ ဇူလိုင်လ ၂၃ ရက်တွင်လည်း သရေစည်သူဘွဲ့ ထပ်မံချီးမြှင့်သည်။

 မိသားစုဘဝ 
သူသည် အိမ်ထောင်သည်တစ်ဦးဖြစ်သည်။၁၉၈၈ ခုနှစ်၊နိုဝင်ဘာ တွင် ဒေါ်မိုးမိုးလွင် နှင့် အိမ်ထောင်ပြုခဲ့ပြီး သားသမီး ၃ ဦး ထွန်းကားခဲ့သည်။

 ကိုးကား 

ကဏ္ဍ:မြန်မာနိုင်ငံ ဝန်ကြီးများ
Category:မြန်မာ စစ်ဖက်ဆိုင်ရာ လူပုဂ္ဂိုလ်များ